《阿房宫故基》
宋代·汪元量

祖龙筑长城，雄关百二所。
阿房高接天，六国收歌女。
跨海觅仙方，蓬莱眇何许。
欲为不死人，万代秦宫主。
风吹鲍鱼腥，兹事竟虚语。
乾坤反掌间，山河泪如雨。
谁怜素车儿，奉玺纳季父。
楚人斩关来，一炬成焦土。
空余此余基，千秋泣禾黍。

作者简介：汪元量（1241～1317年后）南宋末诗人、词人、宫廷琴师。字大有，号水云，亦自号水云子、楚狂、江南倦客，钱塘（今浙江杭州）人。琳第三子。度宗时以善琴供奉宫掖。恭宗德祐二年（1276）临安陷，随三宫入燕。尝谒文天祥于狱中。元世祖至元二十五年（1288）出家为道士，获南归，次年抵钱塘。后往来江西、湖北、四川等地，终老湖山。诗多纪国亡前后事，时人比之杜甫，有“诗史”之目，有《水云集》、《湖山类稿》。